## Zakon o ustrojstvu i djelokrugu ministarstava i državnih upravnih organizacija

### NN 48/1999 (18.5.1999.), Zakon o ustrojstvu i djelokrugu ministarstava i državnih upravnih organizacija

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

Proglašavam Zakon o ustrojstvu i djelokrugu ministarstava
i državnih upravnih organizacija, koji je donio Zastupnički
dom Hrvatskoga državnog sabora na sjednici 7. svibnja 1999.

Broj: 081-99-914/2
Zagreb, 13. svibnja 1999.

Predsjednik
Republike Hrvatske **dr. Franjo Tuđman,** v. r.

## ZAKON

### O USTROJSTVU I DJELOKRUGU MINISTARSTAVA I DRŽAVNIH UPRAVNIH ORGANIZACIJA

I. OSNOVNE ODREDBE

Članak 1.

Ovim se Zakonom ustrojavaju državna ministarstva, ministarstva
i državne upravne organizacije i određuje njihov djelokrug.

Članak 2.

Državna ministarstva jesu:

1. Ministarstvo financija,

2. Ministarstvo obrane,

3. Ministarstvo razvitka, useljeništva i obnove,

4. Ministarstvo unutarnjih poslova,

5. Ministarstvo vanjskih poslova.

Članak 3.

Ministarstva jesu:

1. Ministarstvo gospodarstva,

2. Ministarstvo hrvatskih branitelja iz Domovinskog rata,

3. Ministarstvo kulture,

4. Ministarstvo poljoprivrede i šumarstva,

5. Ministarstvo pomorstva, prometa i veza,

6. Ministarstvo pravosuđa,

7. Ministarstvo prostornog uređenja, graditeljstva i stanovanja,

8. Ministarstvo prosvjete i športa,

9. Ministarstvo rada i socijalne skrbi,

10. Ministarstvo turizma,

11. Ministarstvo zdravstva,

12. Ministarstvo znanosti i tehnologije.

Članak 4.

Državne upravne organizacije jesu:

1. Državna geodetska uprava,

2. Državna uprava za vode,

3. Državna uprava za zaštitu prirode i okoliša,

4. Državno ravnateljstvo za državnu upravu i lokalnu
samoupravu,

5. Državni zavod za zaštitu obitelji, materinstva i
mladeži,

6. Državni hidrometeorološki zavod,

7. Državni zavod za intelektualno vlasništvo,

8. Državni zavod za normizaciju i mjeriteljstvo,

9. Državni zavod za statistiku,

10. Državni inspektorat.

II. DJELOKRUG DRŽAVNIH MINISTARSTAVA

Članak 5.

Ministarstvo financija obavlja upravne i druge poslove koji se
odnose na: analize i prognoze makroekonomskih kretanja koje su
temelj za utvrđivanje fiskalne politike i izradu državnog
proračuna; izradu osnova za financiranje javnih potreba
i nacrt proračuna i izvanproračunskih fondova te
lokalnih proračuna; konsolidaciju proračuna, izradu
prijedloga sustava financiranja javnih potreba i jedinica lokalne
uprave i samouprave; izvršavanje državnog proračuna;
proračunsku kontrolu; državne računovodstvene
standarde; izradu računskog plana, vođenje glavne knjige
državne riznice i sastavljanje financijskih izvješća;
upravljanje proračunskim ulaganjima, izradu izvješća
o kratkoročnim financijskim potrebama, praćenje bilance
prihoda, rashoda i gotovinskih sredstava, programiranje vanjskog
i domaćeg zaduženja, pripremu i vođenje evidencije
o emisiji državnih vrijednosnih papira, registriranje neposrednih
i uvjetnih obveza države te praćenje visine otplate
domaćih i vanjskih dugova, evidentiranje i praćenje
zajmova koje daje država; pripremu nacrta zakonskih i drugih
propisa te osnove za vođenje pregovora iz područja
financijskih odnosa s inozemstvom što proizlaze iz multilateralne
i bilateralne te kreditne suradnje s međunarodnim i regionalnim
financijskim institucijama, inozemnim vladama i komercijalnim
bankama; operativne poslove u svezi sa članstvom Republike
Hrvatske u međunarodnim financijskim organizacijama; poticanje
stranih ulaganja; sustavno praćenje elementarnih nepogoda
i ratnih razaranja; vođenje registra koncesija; izradu analitičkih
materijala iz područja bankarskog i deviznog sustava i
sustava osiguranja; porezni sustav i poreznu politiku, carinski
sustav i politiku carinske i izvancarinske zaštite, nadzor
i inspekcijske poslove u području poreza, carina i drugih
javnih prihoda, deviznog i vanjskotrgovinskog poslovanja, priređivanja
igara na sreću i zabavnih igara; poduzimanje mjera za otkrivanje
i sprečavanje pranja novca; nadzor nabave roba, usluga
i ustupanja radova.

Ministarstvo financija obavlja upravne i stručne poslove
koji se odnose na: ocjenu poslovanja trgovačkih društava
u vlasništvu Republike Hrvatske i predlaže Vladi Republike
Hrvatske donošenje mjera u svezi s djelotvornosti, ekonomičnosti
i učinkovitosti njihovog poslovanja.

Ministarstvo financija u odnosu na trgovačka društva
u vlasništvu Republike Hrvatske obavlja i druge nadzorne
i druge poslove koje mu odredi Vlada Republike Hrvatske.

Ministarstvo obavlja i druge poslove koji su mu stavljeni u nadležnost.

Članak 6.

Ministarstvo obrane obavlja upravne i druge poslove koji se odnose
na: planiranje razvitka sustava obrane, izradu i usklađivanje
planova obrane i planova za druge izvanredne okolnosti; procjenu
ratnih i drugih opasnosti; ustrojavanje, opremanje, naoružanje,
razvitak i uporabu Hrvatske vojske, proizvodnju i promet naoružanja
i vojne opreme; pričuve proizvoda s posebnom namjenom za
potrebe obrane, upravljanje i raspolaganje imovinom koja mu je
povjerena; sustav uzbunjivanja i obavješćivanja; sustav
vojne izobrazbe; mjere sigurnosti i zaštite tajnih podataka
obrane; organiziranje posebnih veza za rukovođenje i kriptozaštitu;
planiranje i izradu mjera mobilizacije i pripravnosti; novačenje,
popunu i mobilizaciju oružanih snaga, tijela i organizacija,
kadrovske i personalne poslove pričuvnih časnika
i dočasnika; vojno školstvo; vojni sanitet; statusna
i druga pitanja vojnih osoba i pričuvnih časnika;
zdravstvenu zaštitu vojnih osoba i njihovih obitelji; znanstvenoistraživački
rad za potrebe obrane, sustav financiranja obrane; inspekcijske
poslove obrane.

Ministarstvo obavlja i druge poslove koji su mu stavljeni u nadležnost.

Članak 7.

Ministarstvo razvitka, useljeništva i obnove obavlja upravne
i druge poslove koji se odnose na: razradu temeljnih koncepcija
i osnova nacionalnih programa razvitka Republike Hrvatske; demografsku
politiku; poticanje razvitka demografski opustjelih i gospodarski
zaostajućih područja; razvitak otoka; obnovu i izgradnju
objekata infrastrukture i javne namjene te drugih objekata uništenih
ratnim djelovanjima značajnim za razvitak tih područja
te s njima zemljopisno i gospodarski povezanih područja;
promicanje stambene izgradnje naselja uništenih ili oštećenih
ratim djelovanjima; predlaganje ukupne politike povratka i obnavljanja
stanovništva; organiziranje investicijskih i drugih radova
obnove i stambeno zbrinjavanje stradalnika Domovinskog rata; koordiniranje
aktivnosti drugih subjekata u izgradnji objekata posebnoga društvenog
interesa, kao i drugih zajedničkih aktivnosti u krajevima
koji su bili zahvaćeni ratnim djelovanjima; predlaganje
financijske politike u svezi s obnovom.

Ministarstvo razvitka, useljeništva i obnove obavlja upravne
i druge poslove koji se odnose na stvaranje uvjeta za povratak
iseljenog hrvatskog pučanstva u Republiku Hrvatsku i njihovo
uključivanje u gospodarski i društveni život
u Republici Hrvatskoj, predlaže politiku poticanja i pomoći
povratka i useljavanja pripadnika hrvatskog naroda, članova
njihovih obitelji i potomaka iz inozemstva u Republiku Hrvatsku;
pruža pomoć u njihovim poduzetničkim ulaganjima
i aktivnostima kroz organiziranje i provođenje informativne,
promidžbene i nakladničke djelatnosti s ciljem povratka
i useljavanja; skrbi o zbrinjavanju starijih povratnika i useljenika;
potiče povratak i useljavanje mladih te njihovo školovanje
i stipendiranje u Republici Hrvatskoj.

Ministarstvo razvitka, useljeništva i obnove obavlja upravne
i druge poslove koji se odnose na zbrinjavanje i pomoć prognanicima
i izbjeglicama i osiguravanje uvjeta za njihov povratak.

Ministarstvo obavlja i druge poslove koji su mu stavljeni u nadležnost.

Članak 8.

Ministarstvo unutarnjih poslova obavlja upravne i druge poslove
koji se odnose na: poslove policije i kriminalističke policije
i to zaštitu života i osobnu sigurnost ljudi i imovine,
sprečavanje i otkrivanje kaznenih djela; pronalaženje
i hvatanje počinitelja kaznenih djela i njihovo privođenje
nadležnim tijelima; održavanje javnog reda i mira te
zaštitu određenih osoba, građevina i prostora; obavljanje
kriminalističko-tehničkih poslova i vještačenja;
poslove sigurnosti prometa na cestama; nadzor državne granice;
kretanje i boravak stranaca te njihova prihvata; putne isprave
za prelazak preko državne granice; održavanje javnih
okupljanja; državljanstvo; izdavanje osobnih iskaznica, prijavljivanja
prebivališta i boravišta građana; izdavanje vozačkih
dozvola i registracije motornih vozila; nabavu, držanje i
nošenje oružja i streljiva; eksplozivne tvari; pružanje
nužne pomoći radi otklanjanja posljedica u slučaju
opće opasnosti prouzročene elementarnim nepogodama
i epidemijama; poslove zaštite od požara; poslove civilne
zaštite; poslove vatrogastva; zaštitu ustavom utvrđenog
poretka; poslove specijalne policije te nadzora nad radom zaštitarskih
tvrtki.

Ministarstvo unutarnjih poslova obavlja i druge poslove koji se
odnose na: vođenje evidencija i statistike iz područja
unutarnjih poslova; sustav informiranja u području unutarnjih
poslova; obrazovanje i usavršavanje službenika unutarnjih
poslova.

Ministarstvo obavlja i druge poslove koji su mu stavljeni u nadležnost.

Članak 9.

Ministarstvo vanjskih poslova obavlja upravne i druge poslove
koji se odnose na: predstavljanje Republike Hrvatske u drugim
državama, međunarodnim organizacijama i na međunarodnim
konferencijama; razvijanje i unapređivanje odnosa Republike
Hrvatske s drugim državama, međunarodnim organizacijama
i drugim subjektima međunarodnog prava i međunarodnih
odnosa; suradnju s međunarodnim organizacijama i drugim oblicima
međunarodne suradnje država, praćenje razvitka
međunarodnih gospodarskih odnosa; zaštitu prava i interesa
Republike Hrvatske i njezinih državljana koji žive ili
borave u inozemstvu te uspostavljanje, održavanje i promicanje
veza s hrvatskim iseljenicima i manjinama kao i s njihovim udrugama
u drugim državama; razgovore i pregovore s predstavnicima
drugih država, međunarodnih organizacija i ostalih subjekata
međunarodnog prava i međunarodnih odnosa, pripremu, sklapanje
i izvršenje međunarodnih ugovora; poticanje i pomoć
u suradnji državnih tijela s inozemstvom u političkim,
gospodarskim, kulturnim, znanstvenim i drugim područjima;
održavanje i razvijanje veza s misijama stranih država
i međunarodnih organizacija u Republici Hrvatskoj kao i konzularnim
uredima stranih država; praćenje razvitka i sudjelovanje
u raspravama iz međunarodnog javnog i privatnog prava u zemlji
i inozemstvu; pružanje informacija ustanovama i tijelima
stranih država i međunarodnih organizacija te stranoj
javnosti o stanju u zemlji, odnosno o drugim pitanjima od značenja
za Republiku Hrvatsku.

Ministarstvo obavlja i druge poslove koji su mu stavljeni u nadležnost.

III. DJELOKRUG MINISTARSTAVA

Članak 10.

Ministarstvo gospodarstva obavlja upravne i druge poslove koji
se odnose na industriju, osim prehrambene i duhanske industrije;
brodogradnju; energetiku; rudarstvo; obrtništvo; zadrugarstvo;
malo i srednje poduzetništvo; djelatnost trgovine; trgovinsku
politiku; politiku zaštite domaće proizvodnje; gospodarsku
suradnju s inozemstvom; uključivanje u europske gospodarske
integracije; usklađivanje aktivnosti u svezi s prijmom i članstvom
Republike Hrvatske u svjetskoj trgovinskoj organizaciji te sudjelovanje
u multilateralnim trgovinskim pregovorima u okviru ove organizacije;
poticanje izvoza i stranih ulaganja; osnivanje i poslovanje slobodnih
zona; sustavno poticanje poduzetništva; stanje i pojave na
tržištu, opskrbu i cijene; zaštitu potrošača
te poslove koji se odnose na robne zalihe.

Ministarstvo gospodarstva obavlja upravne i druge poslove koji
se odnose na: privatizaciju dionica, udjela, stvari i prava u
vlasništvu Republike Hrvatske, restrukturiranje i sanaciju
pravnih osoba kad je to zakonom određeno, te nadzor zakonitosti
rada Hrvatskog fonda za privatizaciju.

Ministarstvo obavlja i druge poslove koji su mu stavljeni u nadležnost.

Članak 11.

Ministarstvo hrvatskih branitelja iz Domovinskog rata obavlja
upravne i druge poslove koji se odnose na pravni položaj,
rješavanje pravnog položaja i drugih pitanja hrvatskih
ratnih vojnih invalida iz Domovinskog rata i mirnodopskih vojnih
invalida, razvojačenih branitelja i članova njihovih
obitelji, te obitelji poginuloga, umrloga, zatočenog ili
nestaloga hrvatskog branitelja, osim onih poslova koji ulaze u
djelokrug drugih ministarstava.

Ministarstvo hrvatskih branitelja iz Domovinskog rata obavlja
upravne i druge poslove koji se odnose na pitanja posmrtne dodjele
i promicanja, odnosno dodjele i promicanje u činove oružanih
snaga Republike Hrvatske poginulih, umrlih, zatočenih ili
nestalih hrvatskih branitelja, odnosno hrvatskih ratnih vojnih
invalida iz Domovinskog rata, sukladno posebnim propisima.

Ministarstvo obavlja i druge poslove koji su mu stavljeni u nadležnost.

Članak 12.

Ministarstvo kulture obavlja upravne i druge poslove u području
kulture koji se odnose na: razvitak i unapređenje kulture,
kulturnog i umjetničkog stvaralaštva, kulturnog života
i kulturnih djelatnosti; osnivanje ustanova i drugih pravnih osoba
u kulturi; promicanje kulturnih veza s drugim zemljama i međunarodnim
institucijama; poticanje programa kulturnih potreba pripadnika
hrvatskog naroda u drugim zemljama; osiguravanje financijskih,
materijalnih i drugih uvjeta za obavljanje i razvitak djelatnosti
kulture, a osobito muzejske, galerijske, knjižničarske,
arhivske, kazališne, glazbene i glazbeno-scenske, nakladničke,
likovne i filmske.

Ministarstvo kulture obavlja upravne i druge poslove koji se odnose
na: istraživanje, proučavanje, praćenje, evidentiranje,
dokumentiranje i promicanje kulturne baštine; središnju
informacijsko-dokumentacijsku službu; utvrđivanje svojstva
zaštićenih spomenika kulture te njihovo vrednovanje;
vođenje središnjih upisnika zaštićenih spomenika
kulture; propisivanje mjerila za utvrđivanje programa javnih
potreba u kulturi Republike Hrvatske; skrb, usklađivanje i
vođenje nadzora nad financiranjem programa zaštite kulturne
baštine; osnivanje i nadzor nad ustanovama za obavljanje
poslova djelatnosti zaštite kulturne baštine; ocjenjivanje
uvjeta za rad pravnih i fizičkih osoba na restauratorskim,
konzervatorskim i drugim poslovima zaštite kulturne baštine;
osiguravanje uvjeta za obrazovanje i usavršavanje stručnih
radnika u poslovima zaštite kulturne baštine; provedbu
nadzora prometa, uvoza i izvoza zaštićenih spomenika
kulture; utvrđivanje uvjeta za korištenje i namjenu spomenika
kulture, te upravljanje spomenicima kulture sukladno propisima;
utvrđivanje posebnih uvjeta građenja za zaštitu dijelova
kulturne baštine; obavljanje inspekcijskih poslova zaštite
kulturne baštine.

Ministarstvo obavlja i druge poslove koji su mu stavljeni u nadležnost.

Članak 13.

Ministarstvo poljoprivrede i šumarstva obavlja upravne i
druge poslove koji se odnose na: poljoprivredu; prehrambenu i
duhansku industriju; ribarstvo; veterinarstvo; poljoprivredno
i šumsko zemljište; poslove granične inspekcije
zaštite bilja i granične veterinarske inspekcije;
uređivanje pravnih odnosa na poljoprivrednom zemljištu,
šumama i šumskom zemljištu u vlasništvu države,
osim imovinsko-pravnih poslova; šumarstvo i lovstvo; inspekcijske
poslove koji se odnose na poljoprivredu i veterinarstvo; davanje
suglasnosti za nabavu poljoprivrednih proizvoda za tržište
zaliha, a u funkciji reguliranja tržišta robnih zaliha,
davanje suglasnosti na uvjete i način prodaje tržišnih
zaliha koji se odnose na poljoprivredne proizvode; provedbu mjera
poticajne politike u poljoprivredi i ribarstvu te njihovu prilagodbu
mjerilima svjetske trgovinske organizacije; uređenje i koordiniranje
kreditiranja poljoprivrede, ribarstva i prerade poljoprivrednih
proizvoda proračunskim sredstvima; zaštitu i priznavanje
sorti poljoprivrednog bilja; zaštitu poljoprivrednog zemljišta;
propisivanje načina vođenja evidencije o poljoprivrednom
zemljištu; poslove gospodarenja i raspolaganja poljoprivrednim
zemljištem u vlasništvu države; prenamjenu poljoprivrednog
zemljišta u građevinsko; uređenje odnosa i uvjeta
proizvodnje, prometa i primjene sredstava za zaštitu bilja
u poljoprivredi i šumarstvu; propisivanje uvjeta za proizvodnju
vina i drugih proizvoda od grožđa i vina; provođenje
mjera radi otkrivanja i sprečavanje pojava zaraznih bolesti
životinja, te propisivanje uvjeta i načina provođenja
dezinfekcije, dezinsekcije i deratizacije; određivanje granica
između unutarnjeg i vanjskog ribolovnog mora, granice ribolovnih
zona te propisivanje namjene, vrste i količine ribolovnih
alata i opreme koja se smije upotrebljavati u ribolovu.

Ministarstvo poljoprivrede i šumarstva obavlja upravne i
druge poslove koji se odnose na: uređenje odnosa i uvjeta
proizvodnje, prometa i uporabe šumskog sjemena i šumskih
sadnica; ustanovljavanje i dodjeljivanje lovišta na površinama
u vlasništvu države; propisivanje uvjeta i kontrolu
životinja u proizvodnji i klanju te preradi proizvoda životinjskog
podrijetla; uvjete za utovar, istovar, pretovar i prijevoz životinja;
koordiniranje rada poljoprivredne savjetodavne službe, unapređivanje
svih oblika udruživanja u poljoprivredi i ribarstvu; provođenje
zakona koji reguliraju međunarodne sporazume iz djelokruga
poljoprivrede, ribarstva, šumarstva i veterinarstva.

Ministarstvo obavlja i druge poslove koji su mu stavljeni u nadležnost.

Članak 14.

Ministarstvo pomorstva, prometa i veza obavlja upravne i druge
poslove koji se odnose na unutarnji i međunarodni pomorski,
cestovni, željeznički, zračni, poštanski
i telekomunikacijski promet te promet na unutarnjim vodama s infrastrukturom
tih vidova prometa; predlaže strategiju razvoja svih vidova
prometa; zaštitu mora od onečišćenja s
brodova; morske luke, pomorsko dobro i utvrđivanje granica
pomorskog dobra, pomorsko osiguranje i pomorske agencije; luke
na unutarnjim plovnim putevima; kopneni robno-transportni centri;
zračne luke; prijevozna sredstva osim onih poslova koji
ulaze u djelokrug drugih ministarstava; telekomunikacije i poštu;
izradu tehničkih uvjeta i uvjeta uporabe objekata, tehničke
opreme i instalacija telekomunikacija i radijskih komunikacija;
davanje i ostvarivanje koncesija u telekomunikacijama; emitiranje
i distribuciju radijskih i televizijskih programa; međunarodnu
koordinaciju uporabe radijskih frekvencija, uporabu radijskih
frekvencija; izdavanje dozvola za radijske postaje domaćim
i stranim osobama; inspekcijske poslove; sigurnosti plovidbe na
moru, unutarnjeg i međunarodnog cestovnog prometa i cesta
osim poslova iz djelokruga Ministarstva unutarnjih poslova, sigurnosti
željezničkog prometa, sigurnosti zračne plovidbe,
sigurnosti plovidbe na unutarnjim vodama, telekomunikacija i pošta,
unutarnjeg i međunarodnog poštanskog i telekomunikacijskog
prometa te nadzor radijskih frekvencija; poslove Obalne straže
(lučkih kapetanija).

Ministarstvo obavlja i druge poslove koji su mu stavljeni u nadležnost.

Članak 15.

Ministarstvo pravosuđa obavlja upravne i druge poslove koji
se odnose na: područje građanskog, kaznenog i trgovačkog
prava te upravnog sudovanja; ustrojstvo i rad te stručno
osposobljavanje i usavršavanje sudaca, državnih odvjetnika,
državnih pravobranitelja i djelatnika u sudovima, državnim
odvjetništvima, državnim pravobraniteljstvima, tijelima
nadležnim za vođenje prekršajnog postupka i tijelima
koja izvršavaju kaznene i prekršajne sankcije, upravne
i druge poslove u javnom bilježništvu i odvjetništvu;
sudske i javnobilježničke pristojbe; međunarodnu
pravnu pomoć i druge oblike pravne pomoći; izvršavanje
kaznenih i prekršajnih sankcija, pomilovanja i uvjetne otpuste
te informatizacije pravosuđa.

Ministarstvo pravosuđa obavlja i nadzor nad obavljanjem poslova
uprave u tijelima sudbene vlasti te državnom odvjetništvu,
državnom pravobraniteljstvu i tijelima za vođenje prekršajnog
postupka.

Ministarstvo pravosuđa obavlja upravne i druge poslove koji
se odnose na: pravo vlasništva; imovinskopravne poslove u
svezi s izvlaštenjem i drugim ograničenjima vlasništva;
imovinskopravne poslove glede građevinskog, poljoprivrednog
i šumskog zemljišta, komasaciju, promet zemljišta
i zgrada te dio agrarnih operacija koji nisu u djelokrugu drugog
tijela državne uprave; imovinu stranih državljana, te
poslove naknade za imovinu oduzetu za vrijeme jugoslavenske komunističke
vladavine koji nisu u djelokrugu drugog tijela državne uprave.

Ministarstvo obavlja i druge poslove koji su mu stavljeni u nadležnost.

Članak 16.

Ministarstvo prostornog uređenja, graditeljstva i stanovanja
obavlja upravne i druge poslove koji se odnose na: prostorno uređenje
Republike Hrvatske i usklađivanje regionalnoga prostornog
razvitka, planiranje, korištenje i zaštitu prostora,
informacijski sustav o prostoru, praćenje stanja u prostoru
i provedbu dokumenata prostornog uređenja Republike Hrvatske,
lokacijske dozvole, koordiniranje izrade dokumenata prostornog
uređenja županija, gradova i općina radi osiguravanja
uvjeta za gospodarenje, zaštitu i upravljanje prostorom i
usklađivanja djelovanja tijela državne uprave koja sudjeluju
u izradi, donošenju i provedbi dokumenata prostornog uređenja,
osiguravanje uvjeta za razvitak i unapređenje poslovanja pravnih
i fizičkih osoba iz područja prostornog uređenja,
uređenje naselja, te uređenje i korištenje građevinskog
zemljišta; utvrđuje uvjete za projektiranje i gradnju
građevina; djelovanje instrumenata i mjera gospodarske politike
na razvitak projektantskih usluga u graditeljstvu i graditeljskih
usluga; poslovanje pravnih i fizičkih osoba iz područja
graditeljstva, Hrvatske komore arhitekata i inženjera u graditeljstvu
te drugih inženjera koji sudjeluju u gradnji; praćenje
i analiziranje kvalitete građevinskih i projektantskih usluga
u graditeljstvu; građevne i uporabne dozvole, korištenje,
održavanje i uklanjanje građevine; stanovanje, politiku
stanovanja, gradnju stanova i naselja, socijalnih i službenih
stanova; realizaciju posebnih programa Vlade Republike Hrvatske
u stanogradnji; komunalno gospodarstvo, politika, praćenje
i unapređivanje stanja u komunalnom gospodarstvu, ostvarivanje
međunarodne suradnje u prostornom uređenju, graditeljstvu
i stanovanju, inspekcijske poslove prostornog uređenja i gradnji.

Ministarstvo prostornog uređenja, graditeljstva i stanovanja
obavlja upravne i druge poslove koji se odnose na obavljanje poslova
evidencije i održavanja imovine Republike Hrvatske kojom
neposredno raspolaže Vlada Republike Hrvatske, ako ovim ili
drugim zakonom obavljanje tih poslova nije povjereno drugom tijelu
državne uprave te provedbu odluka Povjerenstva Vlade za upravljanje
imovinom Republike Hrvatske.

Ministarstvo obavlja i druge poslove koji su mu stavljeni u nadležnost.

Članak 17.

Ministarstvo prosvjete i športa obavlja upravne i druge poslove
u području prosvjete koji se odnose na: sustav predškolskog
odgoja, osnovnoškolskog i srednjoškolskog odgoja i obrazovanja
u zemlji i inozemstvu; nastavne planove i programe; udžbenike,
normative i standarde te druge uvjete za odgojno-obrazovni rad;
razvitak školstva; stručno obrazovanje i usavršavanje
odgajatelja, učitelja i nastavnika; učenički
standard; inspekcijski i stručno-pedagoški nadzor,
osnivanje i nadzor nad zakonitošću rada ustanova te
osiguravanje financijskih i materijalnih uvjeta za rad u odgoju
i obrazovanju.

Ministarstvo prosvjete i športa obavlja upravne i druge poslove
na području športa i tjelesne kulture koji se odnose
na: razvitak športa, zaštitu i podizanje zdravlja djece,
mladeži i odraslih te na djelatnost udruga u ovom području.

Ministarstvo prosvjete i športa obavlja upravne i druge poslove
koji se odnose na: osposobljavanje djece, mladeži i odraslih
za stjecanje tehničkih znanja i vještina te djelatnost
udruga u ovom području.

Ministarstvo obavlja i druge poslove koji su mu stavljeni u nadležnost.

Članak 18.

Ministarstvo rada i socijalne skrbi obavlja upravne i druge poslove
koji se odnose na: uređivanje radnih odnosa; tržište
rada i upošljavanje; odnose sa sindikatima i udrugama poslodavaca;
radnopravni status hrvatskih državljana zaposlenih u inozemstvu
i poslove u svezi s njihovim povratkom i zapošljavanjem u
zemlji; radnopravni status stranih državljana zaposlenih
u Republici Hrvatskoj; zaštitu na radu; međunarodnu suradnju
na području rada i zapošljavanja, te sustav i politiku
mirovinskog i invalidskog osiguranja.

Ministarstvo rada i socijalne skrbi obavlja upravne i druge poslove
koji se odnose na: socijalnu skrb i sustav socijalne politike;
posebnu zaštitu obitelji u kojima su narušeni međusobni
odnosi, posebice među bračnim drugovima, zaštitu
djece čiji roditelji žive odvojeno, zaštitu djece
o kojima se roditelji valjano ne brinu, zaštitu djece društveno
neprihvatljivog ponašanja te djece i odraslih osoba pod skrbništvom,
kao i usklađivanje praćenja izvršenja obveza preuzetih
međunarodnim konvencijama o zaštiti interesa i prava
djece, zaštitu invalidnih osoba, civilnih žrtava iz
Domovinskog rata, zaštitu hrvatskih državljana sudionika
II. svjetskog rata; zaštitu vojnih i civilnih invalida II.
svjetskog rata; zaštitu osoba stradalih u obavljanju obvezne
vojne službe od 15. svibnja 1945. do 17. kolovoza 1990.,
članova njihovih obitelji.

Ministarstvo obavlja i druge poslove koji su mu stavljeni u nadležnost.

Članak 19.

Ministarstvo turizma obavlja upravne i druge poslove koji se odnose
na: turističku politiku Republike Hrvatske, strategiju
razvitka hrvatskog turizma; razvoj i investicije u turizmu; razvitak
kongresnog, nautičkog, seoskog, lovnog, zdravstvenog, omladinskog
i drugih selektivnih oblika turizma; unapređivanje i razvoj
malog poduzetništva u turizmu i ugostiteljstvu; sanacijske
programe u svezi s restrukturiranjem hotelijersko-ugostiteljskih
tvrtki, praćenje i sudjelovanje u procesu privatizacije;
turističku informatiku, promicanje hrvatskog turizma u
inozemstvu; sustav turističkih zajednica; turističku
i ugostiteljsku statistiku; stanje i pojave na području
statističkih i ugostiteljskih usluga; međunarodnu suradnju
u svezi s turizmom; djelovanje instrumenata gospodarskog sustava
i mjera gospodarske politike na razvoj ponude i pružanje
turističkih i ugostiteljskih usluga i poslovanje turističkih
i ugostiteljskih gospodarskih subjekata; uvjete obavljanja turističke
i ugostiteljske djelatnosti, praćenje i analiziranje kvalitete
turističke ponude, turističkih i ugostiteljskih
usluga, uvođenje međunarodnih standarda kvalitete ponude
smještaja i usluga; kategorizaciju turističkih i ugostiteljskih
objekata; unapređivanje turističke i ugostiteljske
djelatnosti.

Ministarstvo obavlja i druge poslove koji su mu stavljeni u nadležnost.

Članak 20.

Ministarstvo zdravstva obavlja upravne i druge poslove koji se
odnose na: sustav zdravstvene zaštite i zdravstvenog osiguranja;
praćenje i unapređivanje zdravstvenog stanja i zdravstvenih
potreba stanovništva, zaštitu stanovništva od zaraznih
i nezaraznih bolesti, ionizirajućih i neionizirajućih
zračenja; zdravstvenu ispravnost namirnica i predmeta opće
uporabe; korištenje zdravstvenih potencijala; izgradnju i
investiranje u zdravstvu; osnivanje zdravstvenih ustanova i privatne
prakse; organiziranje državnih i stručnih ispita zdravstvenih
djelatnika te njihovo specijalističko usavršavanje;
priznavanje naziva primarijusa; dodjelu naziva zdravstvenim ustanovama:
referentni centar, klinika, klinička bolnica i klinički
bolnički centar; upravni nadzor nad radom Hrvatskog zavoda
za zdravstveno osiguranje, Hrvatskog crvenog križa i komora;
zdravstvenoinspekcijski nadzor nad radom zdravstvenih ustanova
i zdravstvenih djelatnika te privatnom praksom: registraciju lijekova,
farmaceutsko-inspekcijski nadzor nad proizvodnjom i prometom lijekova
i medicinskih proizvoda; sanitarni nadzor nad proizvodnjom, prometom,
uporabom i zbrinjavanjem otrova; proizvodnju, promet i potrošnju
opojnih droga; sanitarni nadzor nad osobama i djelatnostima, građevinama,
prostorijama, prostorima, postrojenjima i uređajima koji mogu
na bilo koji način štetno utjecati na zdravlje ljudi
te sanitarni nadzor u međunarodnom prometu na državnoj
granici.

Ministarstvo obavlja i druge poslove koji su mu stavljeni u nadležnost.

Članak 21.

Ministarstvo znanosti i tehnologije obavlja upravne i druge poslove
koji se odnose na: razvitak znanstvenoistraživačke
djelatnosti i znanstveno-tehničkih informacija i komunikacija;
razvitak znanstvenoistraživačkih i drugih pravnih
osoba; razvitak znanosti i primjenu znanstvenih dostignuća
u pojedinim područjima: usklađivanje financiranja programa
neprestane istraživačke djelatnosti i ugovornih projekata
u svrhu ostvarivanja Nacionalnoga znanstvenoistraživačkog
programa te znanstvenih projekata od posebnog interesa: planiranje,
usklađivanje i provođenje razvitka informatičke
djelatnosti i njezino povezivanje u cjeloviti informacijski sustav
u Republici Hrvatskoj, informatizaciju tijela državne uprave,
te planiranje i usklađivanje tehnološkog razvitka u Republici
Hrvatskoj.

Ministarstvo znanosti i tehnologije obavlja upravne i druge poslove
koji se odnose na: praćenje, evidentiranje i ostvarivanje
znanstvene, tehničke i tehnološke suradnje sa stranim
zemljama i međunarodnim organizacijama u skladu s međunarodnim
ugovorima; upućivanje naših stručnjaka u inozemstvo
i uključivanje stranih stručnjaka u Republici Hrvatskoj;
evidenciju i suradnju s našim stručnjacima u svijetu;
obavljanje poslova u svezi sa stipendiranjem, specijalizacijom
i praktičnom izobrazbom naših i stranih stručnjaka
na osnovi međunarodnih, državnih, poslovnih i drugih
sporazuma.

Ministarstvo znanosti i tehnologije obavlja upravne i druge poslove
koji se odnose na sustav i izradu nastavnih planova i programa
visoke naobrazbe u zemlji i inozemstvu te osiguravanje financijskih
i materijalnih uvjeta za rad i stručno obrazovanje i usavršavanje
nastavnika, smještaj, prehranu i druga pitanja životnog
i radnoga studentskog standarda te inspekcijske poslove visoke
naobrazbe.

Ministarstvo obavlja i druge poslove koji su mu stavljeni u nadležnost.

IV. DJELOKRUG DRŽAVNIH UPRAVNIH ORGANIZACIJA

Članak 22.

Državna geodetska uprava obavlja upravne i druge poslove
koji se odnose na: geodetske i katastarske poslove, a posebice
na izradu, obnovu i održavanje izmjere i katastra nekretnina;
informatizaciju katastra i geodetsko-prostornog sustava; topografsko-hidrografsku
kartografiju; vođenje geodetske dokumentacije; vođenje
statističkih podataka katastra nekretnina i vodova; geodetsko-katastarske
poslove za državnu granicu; razvitak i primjenu tehnologije
geodetske izmjere u znanosti, gospodarstvu i drugim djelatnostima
u kojima se zasnivaju ili ostvaruju intervencije u prostoru.

Državna geodetska uprava obavlja i druge poslove koji su
joj stavljeni u nadležnost.

Članak 23.

Državna uprava za vode obavlja upravne i druge poslove koji
se odnose na: upravljanje vodama i vodno-gospodarskim sustavom;
praćenje i prilagođavanje vodno-gospodarskog razvitka
s potrebama gospodarskog razvitka; uređenje vodotoka i drugih
voda i zaštitu od štetnog djelovanja voda i leda; zaštitu
od erozije i bujica: hidromelioracijsku odvodnju i navodnjavanje
zemljišta; upravljanje vodnim dobrom i njegovo korištenje;
zaštitu voda i zaštitu mora od zagađivanja s kopna;
osiguravanje zalihe voda u svrhu vodoopskrbe naselja s pitkom
vodom i gospodarstva s industrijskom vodom; korištenje vodnih
snaga: planiranje i usklađivanje razvoja i izgradnje javnih
vodoopskrbnih sustava i javnih kanalizacijskih sustava od državnog
interesa; inspekcijske poslove na zaštiti od voda, korištenju
voda i zaštiti voda od zagađivanja.

Državna uprava za vode obavlja i druge poslove koji su joj
stavljeni u nadležnost.

Članak 24.

Državna uprava za zaštitu prirode i okoliša obavlja
upravne i druge poslove koji se odnose na: opću politiku
zaštite okoliša u ostvarivanju uvjeta za održivi
razvitak; zaštitu zraka, tla, voda, mora, biljnog i životinjskog
svijeta u ukupnosti uzajamnog djelovanja; predlaganje, promicanje
i praćenje mjera za unapređivanje zaštite okoliša;
osiguravanje provedbe katastra onečišćavanja
(monitoring); vođenje informacijskog sustava zaštite
okoliša: utvrđivanje mjera, uvjeta i suglasnosti zaštite
okoliša; postupanje s otpadom; pripremu prijedloga standarda
zaštite okoliša; ostvarivanje međunarodne suradnje
u zaštiti okoliša; inspekcijske poslove zaštite
okoliša; poticanje odgoja i obrazovanja te istraživanja
u svezi sa zaštitom okoliša.

Državna uprava za zaštitu prirode i okoliša obavlja
upravne i druge poslove koji se odnose na: istraživanje,
proučavanje, praćenje, evidentiranje, dokumentiranje
i promicanje prirodne baštine; središnju informacijsko-dokumentacijsku
službu; utvrđivanje svojstva zaštićenih dijelova
prirode te njihovo vrednovanje; vođenje središnjih upisnika
zaštićenih dijelova prirode; propisivanjem mjerila
za utvrđivanje programa javnih potreba u području zaštite
prirode Republike Hrvatske; skrb, usklađivanje i vođenje
nadzora nad financiranjem programa zaštite prirode; osnivanje
i nadzor nad ustanovama za obavljanje poslova djelatnosti zaštite
prirode; ocjenjivanje uvjeta za rad pravnih i fizičkih
osoba na poslovima zaštite prirode; osiguravanje uvjeta za
obrazovanje i usavršavanje stručnih djelatnika u djelatnostima
zaštite prirode, provedbu nadzora prometa, uvoza i izvoza
zaštićenih dijelova prirode; utvrđivanje uvjeta
za korištenje i namjenu zaštićenih dijelova prirode,
te upravljanje zaštićenim dijelovima prirode; utvrđivanje
uvjeta zaštite prirode; inspekcijske poslove zaštite
prirode.

Državna uprava za zaštitu prirode i okoliša obavlja
i druge poslove koji su joj stavljeni u nadležnost.

Članak 25.

Državno ravnateljstvo za državnu upravu i lokalnu samoupravu
obavlja upravne i druge poslove koji se odnose na sustav i ustrojstvo
državne uprave i lokalne samouprave, nadzor nad radom predstavničkih
i izvršnih tijela jedinica lokalne samouprave; politički
i izborni sustav; manjinska prava; organiziranje i provedbu stručnog
osposobljavanja i usavršavanja zaposlenih u državnoj
upravi i tijelima jedinica lokalne samouprave; vođenje središnjeg
očevidnika o državnim službenicima i namještenicima;
radnopravni položaj i praćenje primjene sustava plaća
djelatnika u tijelima državne uprave i lokalne samouprave;
praćenje načina i korištenja sredstava rada
te primjenu suvremenih metoda rada u državnoj upravi, a posebice
primjenu računalnih i komunikacijskih sustava u radu; obavljanje
stručnih i tehničkih poslova za rad službeničkih
sudova i Višeg službeničkog suda, Komisije Vlade
Republike Hrvatske za rješavanje sporova o pravima županija,
gradova i općina i Vladina povjerenstva za granice jedinica
lokalne samouprave; nadzire zakonitost rada i postupanja u oblasti
osobnih stanja građana u svezi s vođenjem državnih
evidencija o hrvatskom državljanstvu, biračkom pravu,
maticama rođenih, vjenčanih i umrlih, rješava
u upravnim stvarima u svezi s promjenom osobnog imena; postupa
po zahtjevima diplomatsko-konzularnih predstavništava Republike
Hrvatske kod pribavljanja i dostavljanja isprava za građane
u inozemstvu, obavlja poslove za Međunarodnu komisiju za građanska
stanja (CIEC), izravno sudjeluje u radu međunarodnih tijela
koja se bave pitanjima upravnog prava, državne uprave i lokalne
samouprave; prati i nadzire provedbu Zakona o općem upravnom
postupku i propisa o uredskom poslovanju; provodi postupak registracije
političkih stranaka, udruga, zaklada i fundacija i vodi
odgovarajuće registre; obavlja poslove upravne inspekcije
i druge poslove opće uprave.

Državno ravnateljstvo za državnu upravu i lokalnu samoupravu
obavlja i druge upravne i stručne poslove koji nisu stavljeni
u nadležnost kojem ministarstvu, odnosno drugom dijelu državne
uprave.

Državno ravnateljstvo obavlja i druge poslove koji su mu
stavljeni u nadležnost.

Članak 26.

Državni zavod za zaštitu obitelji, materinstva i mladeži
obavlja stručne i zakonom povjerene upravne poslove koji
se odnose na: brigu o dobrobiti obitelji, provođenje mjera
pronatalitetne populacijske politike, doplatka za djecu, poticanje
osnivanja savjetovališta i obiteljskih centara, usklađivanje
njihovih djelovanja, izdavanje popularne literature za roditelje
i mladež, poticanje preventivnih djelovanja radi smanjivanja
razvoda brakova i pobačaja, proučavanje i istraživanje
suvremenih problema obitelji i mladeži, poduzimanje mjera
za jačanje i učvršćivanje zdravih i skladnih
obiteljskih odnosa.

Državni zavod obavlja i druge poslove koji su mu stavljeni
u nadležnost.

Članak 27.

Državni hidrometeorološki zavod obavlja stručne
poslove koji se odnose na: praćenje hidroloških i meteoroloških
procesa, prikupljanje, obrađivanje i objavljivanje hidrometeoroloških
podataka; istraživanje atmosfere i vodnih resursa; primjenu
meteorologije i hidrologije u područjima klimatologije,
pomorske meteorologije, agrometeorologije, umjetnog djelovanja
na vrijeme, zrakoplovne meteorologije, prostornog planiranja i
projektiranja i ostalih primjena; obavljanje međunarodnih
poslova iz područja hidrologije i meteorologije od interesa
za Republiku Hrvatsku.

Državni hidrometeorološki zavod osigurava i stručno,
tehničko i tehnološko jedinstvo obavljanja hidroloških
i meteoroloških poslova.

Državni zavod obavlja i druge poslove koji su mu stavljeni
u nadležnost.

Članak 28.

Državni zavod za normizaciju i mjeriteljstvo obavlja upravne
i druge poslove koji se odnose na: normizaciju, ovlašćivanje
(akreditaciju), certificiranje, mjeriteljstvo i nadzor predmeta
od plemenitih kovina; uspostavljanje i objedinjavanje sustava
normizacije, ovlašćivanje, certificiranja i mjeriteljstva;
uspostavljanje i održavanje državnih etalona fizikalnih
veličina i osiguranje njihove sljedivosti; izdavanje i
prihvaćanje normi; uspostavljanje i vođenje središnjega
dokumentacijskog i informacijskog sustava o hrvatskim i prihvaćenim
normama; uspostavljanje, opsluživanje i nadzor nad certifikacijskim
sustavima; uspostavljanje, opsluživanje i nadzor u djelatnostima
normizacije i mjeriteljstva; nakladništvo i distribuciju
izdanja u području normizacije, certificiranja i mjeriteljstva.

Državni zavod obavlja i druge poslove koji su mu stavljeni
u nadležnost.

Članak 29.

Državni zavod za intelektualno vlasništvo obavlja upravne
i stručne poslove koji se odnose na: zaštitu industrijskog
vlasništva; izume i znakove razlikovanja - modela i uzoraka,
robnih i uslužnih žigova te oznake podrijetla proizvoda;
informacijsko-dokumentacijske poslove koji se odnose na prikupljanje,
sređivanje i stavljanje na uvid patentne dokumentacije zainteresiranim
subjektima i druge oblike diseminacije informacija iz područja
intelektualnog vlasništva; poslove međunarodne suradnje
s odgovarajućim državnim institucijama drugih zemalja,
kao i s međunarodnim organizacijama, posebice sa Svjetskom
organizacijom za intelektualno vlasništvo (WIPO/OMPI); poslove
koji se odnose na pripreme, zaključivanje i izvršavanje
međunarodnih ugovora iz područja intelektualnog vlasništva.

Državni zavod za intelektualno vlasništvo obavlja upravne
i druge poslove koji se odnose na: autorska i srodna prava (prava
autora, prava umjetnika izvođača, prava proizvođača
fonograma i videograma, pravo organizacija za radiodifuziju).

Državni zavod obavlja i druge poslove koji su mu stavljeni
u nadležnost.

Članak 30.

Državni zavod za statistiku obavlja stručne poslove
koji se odnose na: pripremu i provedbu programa statističkih
istraživanja Republike Hrvatske, a posebice prikuplja, obrađuje,
čuva, analizira, objavljuje i daje na korištenje statističke
podatke na temelju jedinstvene metodologije i jedinstvenih statističkih
standarda; unapređivanje statističkih metoda; izgrađivanje
statističkoga informacijskoga sustava kao dijela sustava
informiranja; uvođenje i vođenje administrativnih i statističkih
registara; davanje metodoloških i drugih stručnih
uputa za statistička istraživanja i nadzor nad njihovim
provođenjem, razmjenjivanje statističkih podataka s
drugim državnim i međunarodnim organizacijama.

Državni zavod za statistiku obavlja i stručne poslove
koji se odnose na: analizu i prognozu makroekonomskih kretanja
u nacionalnom gospodarstvu.

Državni zavod obavlja i druge poslove koji su mu stavljeni
u nadležnost.

Članak 31.

Državni inspektorat obavlja upravne i druge poslove koji
se odnose na: nadzor nad obavljanjem poslova u prometu robom;
nadzor nad primjenom propisa o radu i zaštiti na radu; elektroenergetici,
rudarstvu, istraživanju i iskorištavanju mineralnih
sirovina, posudama pod tlakom; stočarstvu i vinarstvu;
slatkovodnom i morskom ribarstvu; šumarstvu i lovstvu, šumskom
sjemenu, šumskom sadnom materijalu; te obavljanjem ugostiteljske
i turističke djelatnosti.

Državni inspektorat obavlja i druge poslove koji su mu stavljeni
u nadležnost.

V. PRIJELAZNE I ZAKLJUČNE ODREDBE

Članak 32.

Ravnatelje državnih upravnih organizacija imenuje i razrješuje
Vlada Republike Hrvatske na prijedlog predsjednika Vlade i uz
prethodno pribavljeno mišljenje nadležnog ministra.

Ravnatelja Državnog ravnateljstva za državnu upravu
i lokalnu samoupravu, Državnog zavoda za statistiku i glavnog
inspektora Državnog inspektorata imenuje i razrješuje
Vlada Republike Hrvatske, na prijedlog predsjednika Vlade.

Ravnatelji državnih upravnih organizacija za svoj rad odgovorni
su nadležnom ministru, a ravnatelj Državnog ravnateljstva
za državnu upravu i lokalnu samoupravu, Državnog zavoda
za statistiku i glavni inspektor Državnog inspektorata odgovorni
su izravno Vladi Republike Hrvatske.

Za Državnu geodetsku upravu i Državnu upravu za zaštitu
prirode i okoliša nadležan je ministar prostornog uređenja,
graditeljstva i stanovanja, za Državni zavod za zaštitu
obitelji, materinstva i mladeži te Državnu upravu za
vode nadležan je ministar razvitka, useljeništva i obnove,
a za Državni zavod za intelektualno vlasništvo nadležan
je ministar znanosti i tehnologije.

Članak 33.

Stupanjem na snagu ovoga Zakona nastavljaju s radom Ministarstvo
financija, Ministarstvo obrane, Ministarstvo unutarnjih poslova,
Ministarstvo vanjskih poslova, Ministarstvo gospodarstva, Ministarstvo
hrvatskih branitelja iz Domovinskog rata, Ministarstvo kulture,
Ministarstvo poljoprivrede i šumarstva, Ministarstvo pomorstva,
prometa i veza, Ministarstvo pravosuđa, Ministarstvo prostornog
uređenja, graditeljstva i stanovanja, Ministarstvo prosvjete
i športa, Ministarstvo rada i socijalne skrbi, Ministarstvo
turizma, Ministarstvo zdravstva, Ministarstvo znanosti i tehnologije,
Državna geodetska uprava, Državna uprava za vode, Državna
uprava za zaštitu prirode i okoliša, Državni zavod
za zaštitu obitelji, materinstva i mladeži, Državni
hidrometeorološki zavod, Državni zavod za intelektualno
vlasništvo, Državni zavod za normizaciju i mjeriteljstvo,
Državni zavod za statistiku i Državni inspektorat.

Ministarstvo razvitka i obnove nastavlja s radom kao Ministarstvo
razvitka i useljeništva, a Ministarstvo uprave nastavlja
s radom kao Državno ravnateljstvo za državnu upravu
i lokalnu samoupravu.

Stupanjem na snagu ovoga Zakona prestaju s radom Ministarstvo
povratka i useljeništva i Ministarstvo privatizacije.

Članak 34.

Ministarstvo razvitka, useljeništva i obnove preuzima poslove
Ministarstva povratka i useljeništva, a Ministarstvo gospodarstva
preuzima poslove Ministarstva privatizacije.

Članak 35.

Vlada Republike Hrvatske će u roku od 60 dana uredbama urediti
unutarnje ustrojstvo tijela državne uprave koja mijenjaju
ustrojstvo ili djelokrug.

Čelnici tijela državne uprave koja mijenjaju ustrojstvo
ili djelokrug, dužni su donijeti, odnosno uskladiti pravilnike
o unutarnjem redu prema odredbama ovoga Zakona u roku od 30 dana
od dana donošenja uredbi iz stavka 1. ovoga članka.

Unutarnje ustrojstvo jedinica tijela državne uprave koja
mijenjaju ustrojstvo ili djelokrug, nastavljaju s radom u sastavu
ministarstava i državnih upravnih organizacija u kojima su
ustrojeni do stupanja na snagu ovoga Zakona, do donošenja
akata iz stavka 2. ovoga članka.

Državni službenici i namještenici tijela državne
uprave koja mijenjaju ustrojstvo ili djelokrug nastavljaju s radom
na poslovima na kojima su zatečeni u trenutku stupanja
na snagu ovoga Zakona i zadržavaju stečena zvanja
i položaje do donošenja rješenja na temelju akata
iz stavka 2. ovoga članka.

Članak 36.

Opremu, pismohranu i drugu dokumentaciju, sredstva za rad, financijska
sredstva, prava i obveze, središnja tijela državne uprave
koja preuzimaju poslove sukladno odredbama ovoga Zakona, preuzimaju
srazmjerno preuzetim poslovima.

Članak 37.

Danom primjene ovoga Zakona prestaje važiti Zakon o ustrojstvu
i djelokrugu ministarstava i državnih upravnih organizacija
(»Narodne novine«, br. 72/94., 92/96. i 131/97.).

Članak 38.

Ovaj Zakon stupa na snagu osmoga dana od dana objave u »Narodnim
novinama«, a primjenjuje se od 1. lipnja 1999.

Klasa: 023-03/99-01/02
Zagreb, 7. svibnja 1999.

ZASTUPNIČKI DOM
HRVATSKOGA DRŽAVNOG SABORA

Potpredsjednik
Zastupničkog doma
Hrvatskoga državnog sabora
**Vladimir Šeks, dipl. iur.,** v. r.

Zakon, NN 48/1999-925